Matteo Salvini

El **Matteo Salvini** (in lombard *Mattee Salvin*, Milan, 9 de marz del 1973) l'è on politegh e giornalista italian, minister di infrastruttur e vizepremier in del governo Meloni del 22 de ottober 2022 e, prima, de l'Intern dal 1 de giugn 2018 al 4 de settember del 2019, in del governo Conte I

Iscritt a la Lega Nord a partì del 1990, l'ha faa, tra i vari caregh, el consilier comunal a Milan, el deputaa e, al dì d'incoeu, l'europarlamentar. L'è staa anca giornalista in sul giornal La Padania e in su Radio Padania Libera. El 7 de dicember del 2013 l'è staa eleggiuu segretari de la Lega Nord (el terz, despoeu Umberto Bossi e Roberto Maroni) e reconfermaa in del 2017, e l'è 'l *leader* del moviment Noi con Salvini dal dicember del 2014. Al dì d'incoeu l'è retegnuu vun di leader de la destra italiana e, in general, vun di politegh pussee important del moment.

## Biografia
Salvini l'è nassuu a Milan in del 1973, fioeu de ona casalinga e de on imprenditor. L'ha studiaa in del Licee Classich Lissander Manzon, per poeu andà a l'università per studià Storia, ma l'ha mai ciappà la laurea. L'ha dii che quand l'era giovin l'ha frequentaa el center social de sinistra Leoncavallo, robba che però 'n quajvun l'ha mittuu 'n dubi, che l'ha influenzaa fiss i sò idej politegh.

## Carrera politega
### Primm agn

Da bagaj l'era in del Moviment di Giovin Padan e poeu l'è diventaa segretari de la Lega Lombarda. Ai Elezion Padan del 1997 l'era candidaa in de la lista di *[[Comunism|Comunista]] Padan*.

In del 1999 a l'è condanaa a 30 di de preson, cont la condizional, per oltragg a publich offizial per avè lanziaa di oeuv al Massimo D'Alema.

L'è staa Consijee Comunal a Milan dal 1993 al 2012, per poeu vess elegiuu de noeuv in del 2016, ma el molla in del 2018, quand che 'l deventa minister, e 'l se candida minga in del 2021. 

In del roeul de consejee comunal l'ha defenduu 'l center social Leoncavallo del sgomber che l'aveva ordenaa el sindegh leghista Formentini.

### Politega Europea
L'è staa eleggiuu in del Parlament Europee in la Region Nord-Ovest e l'è 'ndaa in del Grupp Messedaa. In del 2009 l'è andaa in del grupp Europa de la Libertaa e de la Democrazia, l'è 'ndaa foeura in del 2014. In del 2015 l'ha fondaa, insema al Front National de la Marine le Pen, el noeuv grupp Europa di Libertaa e di Nazion. L'è anca el VicePresident de la delegazion italiana al Parlament Europee.

L'ha tolt part ai commission sanità, ambient e sicurezza del mangià e a quella de la coltura e educazion. L'è staa anca member de la collaborazion in tra l'Union Europea e 'l Cile. El s'è dimettuu in del 2006.

L'è staa rieleggiuu in del 2009, e l'ha tolt part ai commission Protezion del Comprô e Mercaa Intern e a la delegazion per la Corea e l'India. L'è sostituu per la Commission Mercaa Forest e per i relazion cont el Sud-Africa.

### Capp de la Lega Nord

El 7 de dicember del 2013 el Salvini, cont el support del Roberto Maroni e del Flavio Tosi, l'è staa elegiuu segretari de la Lega Nord, despoeu avè battu ai primari el Umberto Bossi con l'82% di vot. La settimana dòpp el Congress de Turin l'ha ratifegaa la soa candidadura. Lung la soa segreteria el Partii l'ha ciappaa ona vision euroscettega, soratutt in di confront de l'Euro, ciamaa dal Salvini "crimen contra l'umanità". Di Elezzion Europee del 2014 l'ha scominciaa a collaborà con la Marine Le Pen, capa del Front National e cont el Geert Wilders, capo del Partii de la Libertaa olandes. I sò lianz e la soa politega europea hinn staa criticaa sossenn da l'Umberto Bossi, che 'l ha ricordaa al Salvini i sò radis de sinistra, e anca dal Flavio Tosi, che 'l reppresentava l'ala centrala del Partii, a favor de l'Union Europea.

In del April 2014 el Salvini el presenta el noeuv logo per i Elezion Europee, con scrivuu "Basta Euro" inscambi de "Padania", che 'l reppresenta ben la noeuva politega euroscettega e che la voeur portà l'Italia foeura da la Zona Euro. In quej elezion la Lega l'ha mittuu in di sò candidaa anca i reppresentant di olter moviment autonomist e anti-Euro, 'me Die Freiheitlichen, partii secessionista del Sud Tirol.

Ai elezion Europee l'ha ciappaa el 6,2% de vot, e donca l'ha nominaa 5 Deputaa. El resultaa l'è staa peggior di precendent Elezion Europee (-4%), ma mej di ultim elezion generai (+2.1). La Lega l'è rivada terza in Veneto cont el 15.2%, innanz ai partii nassu del vegg Popol de la Libertà 'me Forza Italia, ma el Flavio Tosi l'ha ciappaa pussee vot del Salvini, e l'è staa ciappaa 'me segn che minga tutta la LN l'è unida in di idej euroscettegh del Salvini. In Lombardia la Lega l'è rivada quarta, cont el 14.6% de vot. In quij elezion la Lega l'ha perduu el Piemont, che l'è diventaa a guida del PD del Massimo Chiamparino ma ha eleggiu el Massimo Bitonci sindegh de Padoa, loeugh tradizionalment de sinistra, roeul perduu poeu in del 2017, dopo che Forza Italia l'ha mollaa la maggioranza.

El Congress de la Lega a Padoa del luj 2014 l'ha approvaa i sò idej politegh, e soratutt l'ideja de creà on partii politegh giomell in del Sud Italia e in di Isol. I Elezion Regionai de l'Emilia Romagna han daa a la Lega Nord el 19.4% di vot, e l'è diventaa el segond partii de la Region e l'ha superaa de bon Forza Italia, e l'ha daa a la Lega la possibilitaa de divegnì la guida del center-destra italian. In del dicember l'è staa lanziaa el partii giomell Noi con Salvini e 'l Salvini l'ha ciappaa tanta popolariraa, tant che in d'on sondagg ipsos del 28 de febrar del 2015 l'ha ciappaa el 33% di preferenz, e l'ha "cementaa la soa posizion de moviment in cressita", han dii lor. 

In del Marz del 2015 despoeu ona litt in tra i dò esponent pussee important de la Lega in Veneto, el Luca Zaia (sostignuu del Salvini) e 'l Flavio Tosi, el Tosi l'è staa mandaa via da la carega de Segretari Federal in Veneto e dal Partii. A bon cunt i elezion in Veneto hinn staa on success, cont el Zaia eleggiuu che, in tra la soa lista personala e i sò partii l'ha ciappaa pocch pussee del 50%. 

El Partii l'è rivaa second in Liguria cont el 22.3%, second in Toscana cont el 16.2%, terz in di March cont el 13.0% and terz in Umbria cont el 14.0%. La Lega Nord l'è mai rivada inscì in volt in quij cinch region.

Ai elezion milanes del 2016 a l'è eleggiuu de noeuv al Consili Comunal, e l'è 'l segond pussee votaa dòpo de la Mariastella Gelmini, anca se Forza Italia l'ha ciappaa el doppi di vot de la Lega Nord. Inscambi, el partii Noi Con Salvini l'ha ciappaa circa el 2-5% in di comun del Sud Italia.

#### El segond incaregh

L'ha scernuu de recandidàss a capo de la Liga Nord in di primari del 2017 contra l'assessor lombard Gianni Fava, contrari ai sò idej nazionalista ed euroscettich.

L'ha venciuu de tant 'sti elezion primari cont el 82,7% e l'ha subit nonziaa 'na ligna dura contra di dissident e l'espulsion per quej che van foeura de la vos del partii.

Umberto Bossi l'ha dii de valutà l'addio al partii dopo de la soa vittoria, ma poeu l'è restaa in del partii, anca se 'na part di sò sostenitor l'ha fondaa Grande Nord.

A bon cunt i elezion ministrativ del 2017 hinn staa on success per el center-destra unii, che l'ha ciappaa città comé Genoa e Sest San Gioann, ma la Liga indeperlee l'ha perduu Padoa e l'ha faa nissun resultaa important al Sud.

A luj del 2017 el se s'cera contra di vaccinazion obbligatori voruu del Governo Gentiloni.

El se scontra anmò cont el Bossi quand che a la manifestazion de Pontida del 2017 el fa parlà no, e anca li el Bossi l'ha vist la situazion 'me on invitt a sortì de la Liga.

Dal november 2017 i sondagg, però, vista la noeuva descesa in camp del Silvio Berlusconi, dann la Lega semper pussee in bass e 'n cress costant per Forza Italia, che metten assee in dubbi el roeul de Salvini 'me capo del center-destra.

In di elezion politegh italian del 2018 l'è a capo de la lista de center-destra Liga per Salvini Premier, fàda su de la Liga Nord, de Noi con Salvini e de 'na quaj altra formazion pussee piscinina comè 'l Moviment Nazional per la Sovranità cont l'obietiv de vincc la leadership del center-destra e 'vègh la fiducia per deventà President del Consili di Minister.

##### Attacch a Macerata

El 3 de febrar 2018 el Luca Traini el terrorizza Macerata per or e 'l sbara a 6 negher, a on bar e a la sed del Partii Democrategh per vendetta dopo che in la città ona tosa cont di problema de droeuga, Pamela Mastropietro, a l'è stada mazzada e poeu squartada de on grupp de nigerian.

El vegn foeura poeu che l'omm, de estrema destra, a l'éra candidaa cont la Liga a Corridonia in del 2016 e che l'ha faa anca el member de la sicurezza in d'on sò comizzi.

El Salvini l'ha daa la colpa de l'attacch al Partito Democratico, che l'avaria faa tension sociala in Italia che la mena a on sconter social, e l'ha dii che vun che 'l spara a l'è semper on delinquent.

I sò deciarazion hinn staa sossenn criticaa e vist 'me ona manéra de fà propaganda in su 'n att violent e de sbassà la responsabilità del sò partii in la candidatura de l'omm.

##### La fin de l'independentism
A febrar 2018 l'ha deciaraa che la Liga l'ha bandonaa per semper la secession, de lu retegnuda inadatta al 2018.

El 9 de febrar a l'è vittima de on important attacch informatich ai sò infrastruttur faa de LulzSecITA che han robaa circa 20 GB de dacc e pussee de 70'000 e-mail, publegaa poeu el 22.

#### El primaa in del center-destra

In di elezion politegh italian del 2018 la Liga la riva prima in la coalizion de center-destra, che però la riva nò a la maggioranza, e 'l Moviment 5 Stell l'è el partii pussee votaa. La pupart di segg a hinn tolt al Nord, cont on resultaa medi del 6% al Sud, cont l'eccezion de la Sardegna con circa el 11%. El se dimett dònca de Consiliee Comunal a Milan, roeul ciappaa in del 2016.

L'è recognossuu di forz del center-destra 'me sò leader e a la segonda consultazion cont el Sergio Mattarella e a quej cont la presidenta del Senad Maria Elisabetta Alberti Casellati el s'è presentaa cont el Berlusconi e la Meloni 'me capo delegazion.

#### El ministeri

El 1 de giugn el giura 'me minister de l'Intern del governo de coalizion faa cont el Moviment 5 Stell e guidaa del Giuseppe Conte, professor universitari.

El 25 de agost a l'è indagaa de la  Procura de Agrigento per el sò roeul in la vicenda de la nav Diciotti de la Guardia Costiera, che l'è fada attaccà a    Catania ma i sò immigraa a hinn minga faa sbarcà e dònca a l'è mittuu in del register di indagaa per sequester de persona, abus d'offizi e arrest illegal, insemma  al Capo de Gabinett del Viminal. Per 'sti accus la Procura l'ha domandaa l'archiviazion ma el Tribunal di Minister, el 24 de genar 2019, el ordena de andà innanz contra de luu. El 19 de febrar 2019 a l'è salvaa del process de la Gionta di Autorizzazion del Senad, decision confermada del pien del Senad el 20 de marz 2019.

In del luj 2019 el vegn foeura on scandol politegh per el sò partii, che l'è accusaa de avè trattaa cont la Russia per avègh di fond illegai. A bon cunt però el Salvin a l'è minga indagaa o alter, ma a l'è ciamaa a parlà in Parlament, ma el se presenta no.

El 8 de agost del 2019 el decid, dòpo che 'l governo el gh'ha avuu 'n mugg de tension, de s'cepàll e de presentà 'na mozion de sfiducia al Conte.

#### Tornà a l'opposizion
El 4 de settember del 2019 el torna a l'opposizion: El Governo Conte II el scerniss la Luciana Lamorgese 'me ministra al sò post.

El 20 de sginee del 2020 la Gionta di autorizzazion del Senad, cont on vot determinant di leghista, degià che la maggioranza l'éra 'ndada no a votà, la decid de insubì al Senad de mandàll a process per el cas de la nav Gregoretti che lu l'eva tegnuu foeura di port italian per on poo. L'ha lanziaa dònca 'na campàgna per el digiun in sò favor, che l'ha interrot dòpo du dì perchè l'è staa minga bon de resist ai tortellitt.

In del sgenee del 2020 el sostegn la corsa ai regionai de l'Emilia-Romagna de la Lucia Borgonzoni e 'l nass in risposta on moviment civich e popolista, quell di Sardell, ma a la fin a l'è elegiuu l'avversari Stefano Bonaccini. La soa coalizion elegg però la Jole Santelli 'me presidenta de la Calabria.

El 12 de fevree el Senad l'autorizza i magistraa a processàll per sequester de personna per el cas de la nav Gregoretti.

Durant de la crisi del COVID-19 l'ha criticad l'esecutiv de center-sinistra, per lu poch trasparent, assee centralista e nemis de l'imprenditoria.

#### El governo Draghi

Cont el borlà del governo Conte II, anca se in principi contrari, el scerniss poeu de sostegnì el governo Draghi, indova che l'è no minister.

Cont i elezion del president de la Republega del 2022, el sostegn che 'l Draghi el gh'ha de restà a Palazzi Chigi, inscì de permett a la coalizion de restà in pè e de fà i riform che gh'è de besogn, e insemma a tutt el center-destra l'insubiss el Silvio Berlusconi 'me president.

In del luj del 2022, dopo che 'l Moviment 5 Stell l'ha vert una crisi de governo, anca i parlamentar de Liga e Forza Italian hinn andaa foeura de l'aula, a portàll ai dimission. Se va donca a votà el 25 de settember del 2022, in 'sti elezion la coalizion de center-destra la ciappa la maggioranza, ma la Liga la riva a men del 10%, intorna al 8%, roba che la mena a 'n poo de rebellott in del moviment, cont el nass de 'n Comitaa del Nord, dent del partii, guidaa del Bossi, con l'obietiv de ciappà pussee de vot di autonomista de l'Altitalia.

#### El governo Meloni
'Me partner de minoranza a l'è faa vizepremier e minister di infrastruttur in del governo Meloni, menter el Piantadosi, prefett che l'aveva juttaa a fà el decret sigurezza, a l'è mittuu minister di interni.

## Idej politegh
I idej politegh del Salvini e del sò partii, despess ciamaa *salvinism* o *salvinomics*, a hinn ispiraa principalment al popolism e ghe gionten tant di element de destra, soratutt in del camp social e in su l'immigrazion, quant de sinistra, soratutt in l'economia, anca se quand che se parla di tass ghe va dree a 'na vision pussee liberala.

### Economia
L'ideja politega salvinista la se fonda in sui ideh del statalism e del post-keynesism, 'me el sostegnì de la necessità di investiment publegh per el cress e la nazionalizzazion di impres che fann no i interess de l'Italia, che voeuren andà via del Paes o che hinn in difficoltà, ma la gionta di element de la tradizion liberista 'me la flat tax, de luu voruda al 15%, la deregolamentazion e la libertà de scerna in materia de scoeula, e del protezionism del Made in Italy, e la lotta ai delocalizzazion, roba che la mena a 'na generala contrarietà al liber mercaa e al liber scambi

### Società
El salvinism a l'è conservator social, contrari a l'abort, ai matrimoni e adozion omosessuai e dubbios anca in sui union civil, soratutt in di fasc pussee religios. El Salvini, deperlu, el sostegn di formi de tutela per i union de facto gay.

El Salvini l'ha espress di posizion a favor del sens de comunità in di regimm totalitari 'me quell de la Corea del Nord e l'insubiss di mesur de massificazion 'me la coscrizion di giovin in di Forz Armaa.

L'è anca assee ligaa al concett de "radis cristian" de la società, de respettà e applicà.

### Immigrazion e Islam
El salvinism a l'è assee dur in su la lotta a l'immigrazion clandestina, soratutt quèlla del Mediterraneo, che l'è deventada vun di argoment principal de la Liga in di elezion politegh italian del 2018 e l'è scettegh in su la possibilità di corrent pussee conservativ de l'Islam de adattàss a la Costituzion italiana.

### Salud
El Salvini el se deciara a favor di vaccinazion ma contra l'obbligh vaccinal e l'ha mostraa pussee de 'na voeulta solidarietà a sociazion antivaccinista e a di presunt danegiaa de vaccin.

### Giustizia
El Salvini a l'è contrari di scont de pena e l'è a favor de la castrazion chimica per i pedofil, i stupraator e i maniach conclamaa. L'è contrari ai limitazion a la polizia e al riatt de tortura.

### Forma de Stat
A nivell territorial a l'è autonomista e a favor di investiment al Sud, dopo on period de ciar antimeridionalism. Independentista finna al 2014, in del 2018 l'ha deciaraa la soa contrarietà a l'independentism.

Prima de andà al governo contrari a l'esistenza di Prefett, ch'eren vist 'me segn del poder centralista del Stat, al governo l'ha inveci sostegnuu la necessità de dàgh pussee poder.

### Politega foresta
El Salvini l'ha espress vari formi de euroscetticism, sia dur e a favor de la sortida de la moneda unega e de l'Union, sia pussee morbid, cont domà 'na volontà de reforma de l'Union.

A l'è deciaratament contrari ai sanzion daa de l'Europa a la Russia.

### Rappòrt cont i politegh forèst
El sostegn tipicament di formazion de destra popolista ed euroscettega, per esempi l'ha supportaa el Donald Trump ai elezion presidenziai di Stat Unii del 2016, la Marine Le Pen in di elezion presidenziai in Franza del 2017 e 'l Norbert Hofer in di elezion presidenziai in l'Austria del 2016, oltra che 'l Geert Wilders in di legislativ olandes.

## Controversij
### Unità d'Italia
In del 2009 a la Festa de Pontida l'ha intonaa di cor de stadi offensiv contra di napoletan che han faa indignazion in tutt el mond politich, anca in di sò liaa.

L'ha anca espress pussee de 'na voeulta el sò distacch de la bandera italiana: In del 2011 l'ha dii de 'vègh a cà soa domà la bandiera de Milan e quella lombarda e de trovà che 'l Tricolor el fuss domà la bandera de la squadra del folball, che lu el tifava no.

### Immigrazion
El 7 de magg 2009, in occasion de la presentazion di candidaa de la Liga ai elezion de la Provincia l'insubiss de fà di vagon de la metropolitana domà per donn, per lu minasciaa di extracomunitari, e di post reservaa ai milanes. L'è staa criticaa sia del Partii Democrategh che de el Popol de la Libertà, e 'l President de la Commission Sociala del Comun, Aldo Brandirali del PdL, l'ha dii che l'unica manera per fàll saria de pontà ona stella in sul pecc di gent, on reciam a l'Olocaust, e l'ha dii che 'l Salvini, pur de ciappà vot, a l'è pront a deventà disuman.

In del magg 2013, dopo che on imigraa l'ha mazzaa trè personn cont on piccon, l'ha criticaa i politich d'immigrazion del governo Letta e soratutt la ministra Cecile Kyenge e l'ha dii che i "clandestitt che voeuren regolarizzà mazzen a picconaa" e che "i vertur a hinn on invit a la delinquenza". L'è staa criticaa assee del PD e anca de la commissaria europea Cecilia Malmström, che l'ha definii razzista.

El 15 de agost 2016 l'ha dii a la festa estiva de la Liga a Pont de Legn che boeugna "nettà i città di immigraa" e "dà man libera a la Polizia". Oltra a l'indignazion de la politica anca i sindacaa de Polizia s'hinn indignaa e l'è staa accusaa de vorè fà ona nettada etnica.

Salvini, anca se l'ha mai citaa direttament, l'è retegnuu on sostenitor de l'esistenza del pian Kalergi, pian inventaa de on negazionista che 'l afferma che i elite voeuren fà ona sostituzion etnica in Europa.

### Diritt gay
El Salvini el s'è s'ceraa contra di matrimoni e di adozion gay e l'ha domandaa de retirà di bibliotech de Milan on liber che 'l parlava de ona familia gay, deciarand che se la società la scomincia a considerai normai l'è finida.

### Vaccinazion
El Salvini, senza nissuna competenza immunologica, l'ha diciaraa pussee de 'na voeulta che i vaccinazion a hinn pericolos e che se pòden no fà segond el pian vaccinal italian e l'ha ricevuu el biasim di scienziaa italian, soratutt del famos divulgator Roberto Burioni.

### Europa
El Salvini l'ha espress el sò apprezzament per l'Euro, ma domà per el Nord Italia, e l'ha paragonaa el Sud a la Grecia, e l'ha domandaa che l'Europa la gh'avess el poder politich de lassà foeura de l'Euro i region pover.

In del 2013 l'ha insubii che i Sindegh de la Liga fasessen resistenza civil ai misur impost de l'Europa, che l'ha paragonaa pussee de 'na voeulta a l'Union Sovietega o ai Gulag.

### Ignoranza matematica
In d'on post del 27 de april del 2018 el Salvini el dis de avè mai capii nagòtt di disequazion e 'l cas a l'è deventaa viral in su la red dopo che 'l partii per la scienza W la Fisica l'ha publegaa on comment a tema e la notizia l'è rivada anca a Porta a Porta, indova el Bruno Vespa l'ha dii de savè nanca sa l'è 'na disequazion.

### Independentism
El Salvini a l'è despess accusaa de 'vègh on rapport minga ciar e ambigov cont l'independentism. Segretari de la Liga Nord per l'independenza de la Padania elegiuu cont el motto "Futur l'è independenza" in del 2013 e autor de on convegn di independentista de tutta l'Europa in del 2014 el scomincia a in graziàss i nazionalista italian cont di manifest che, cont ona citazion de la Leggenda del Piave, disen "el passa no el forestee" e a la fin de l'ann el fa su Noi con Salvini, moviment destinaa ai meridionai dei sò idej.

Per quatter agn el ciappa mai 'na posizion netta e l'ha preferii restà in l'incertezza e varià i sò argoment a segonda del destinatari del discors, domà in del 2018 el rinnega pubblicament, senza mollà la carica de Segretari de la Liga, l'independentism.

In sul referendum per l'independenza de la Catalogna del 2017 l'ha espress ona posizion contraria e l'ha retegnuu l'att 'na forzadura, dopo agn de support a la causa catalana, e l'ha scatenaa accus de la part independentista de la Liga, che l'ha anca vist fredd e minga interessa ai referendum autonomista de Lombardia e Veneto, de lor retegnuu lesiv del sò progett nazionalista e di sò liaa.
El Robert Maron, dòpo di deciarazion contrari de la Giorgia Meloni, l'ha minasciaa 'na crisi de governo regional, evitada grazia al facc che Fredej d'Italia lombard a l'éra assee a favor de la consultazion.

## Vita privada
In del 2002 el se marida con la Fabrizia Ieluzzi e gh'han on fioeu, Federico, in del 2003. Despoeu se separen e divorzien e 'l Salvini la gh'ha ona noeuva fioeula in del 2012, la Mirta, con la Giulia Martinell.

In del 2015 el giornal de spetegolezz Novella 2000 el dis che 'l Salvini el gh'ha ona storia con la Elisa Isoardi, poeu confermada. In l'estad del 2017 i giornai han parlaa de 'n tradiment e de 'na crisi in tra i du, e l'amor el finiss on quaj mes dopo. Dopo el se mett insemma a la fioeula del Denis Verdini.

El Salvini l'è pròppi on gran tifos del A.C. Milan.

## Oeuver
* 

## Riferiment

*Il ragazzaccio del Carroccio dai boyscout al Leoncavallo
*Lega: Matteo Salvini è il nuovo segretario del Carroccio / Scheda
*Milan, Salvini: “Da tifoso sono imbarazzato. Maglia e dignità avevano un valore” 
*I sindaci preparano l' Intifada Padana
*Elezioni 2008
*La scalata lampo di Salvini l'ultrà leghista fedele a Bobo
*Matteo Salvini eletto segretario della Lega
*Il leghista Salvini lascia il Comune e «studia» da sindaco
*La Lega sbarca al Sud, Salvini presenta il simbolo
*Roma manifestazione Salvini 28 Febbraio 2015: La Capitale è Mai con Salvini
*Forza Italia sempre più su - Oltre il 15%
*Primarie Lega Nord, Salvini vince con l’82,7% e resta segretario. E a Bossi dice: “Non ho tempo per i nostalgici”
*Lega: Salvini ha vinto primarie con 82%, Bossi 18% 
*Elezioni amministrative, la Lega traina il centrodestra. Sala: regionali, strada in salita
*Lega: Salvini nuovo segretario, 82% voti
*Infrastrutture al Sud, piano di Salvini da 20 miliardi. Siri: “Tutto nel programma di Musumeci”
*Salvini: “Sui meridionali ho sbagliato: li conoscevo poco” 
*Lega, Salvini premier nello statuto. Cancellati Bossi e la Padania
*Salvini: 'Pena certa castrazione chimica per i reati sessuali'
*Salvini: «Vaccini, via l’obbligo se vince Lega». Scontro nel centrodestra
*Flat tax, pensioni e famiglia: le promesse impossibili di Salvini costano 120 miliardi
*Euro, Salvini: "Referendum è sciocchezza, ma non ha senso restare"
*Salvini incita la platea leghista: "Ripuliamo le città dagli immigrati"
*Salvini: il tricolore non è la mia bandiera 
* PIANO KALERGI COSÌ S'INVENTA UN COMPLOTTO
* Salvini con maglia polizia, insorge il sindacato
*Milano, Lega contro il libro per bambini che parla di coppia gay: “Via dalla biblioteca”
*Salvini attacca Kyenge, è polemica
*Provocazione della Lega: "Sui metrò posti riservati ai milanesi". "No" e critiche da Pdl e Pd
*Salvini: "L'euro al Sud non se lo meritano"
*La svolta di Salvini: Lega, addio secessione. «Al Sud piazze piene, in tanti ci voteranno»
*Indipendentisti ma non troppo. Imbarazzo nella Lega "padana"
*Lega, Salvini allarga il fronte indipendentista all’Europa
*Spagna: Salvini, faccio il tifo per indipendentisti
*Referendum Catalogna è “una forzatura”: Salvini rinnega il passato della Lega Nord “Non ci sono nostalgie per la Padania”
*Catalogna: Salvini, hanno pasticciato
*Salvini: a Barcellona le urne una forzatura Nessuno ha nostalgia della Padania
*Catalogna referendum, imbarazzo per Salvini. Lega, torna la voglia di Padania
*Fava a Salvini: serve grande manifestazione prima del referendum
*Referendum Lombardia, Meloni irrita Maroni che minaccia la crisi: "Parole gravi, valuterò alleanza di governo"
*Salvini: «Pulizia etnica contro gli immigrati»
*Luca Traini nella security della Lega? Ora sì che ci sentiamo protetti 
*Salvini: "Traini candidato? Non sono psichiatra"
*Raid razzista a Macerata, Salvini: "Colpa di chi ci riempie di clandestini". Renzi: "Ora calma e responsabilità"
*Macerata: Luca Traini, l'uomo che ha sparato, candidato con la Lega alle amministrative del 2017
*Raid razzista a Macerata, spari contro gli africani: 6 feriti. Fermato italiano incensurato
*Vaccini, Burioni sfida Salvini dopo l'uscita del leghista sui 10 obbligatori: "Abbiamo un nuovo immunologo"
*Matteo Salvini e il professor Burioni: scontro sui vaccini in diretta a Tuttorial
*Salvini: “Troppi vaccini fanno male ai bambini”. Torna l’asse con il M5S
*Abrogare l’obbligo? Salvini scherza con la salute. Parla Burioni
*Sondaggio Ipsos, gli elettori vogliono Salvini leader del centrodestra
*Salvini, 100 anni fa Piave argine stranieri, oggi c'è Alfano
*Matteo Salvini caccia Flavio Tosi dalla Lega: "Se vince Moretti non è colpa mia"
*Regionali al centrosinistra: eletti Bonaccini in Emilia-Romagna e Oliverio in Calabria. Ma trionfa l'astensione
*Massimo Bitonci sindaco di Padova ha vinto al ballottaggio: Ivo Rossi sconfitto
*A Padova ha vinto il centrosinistra
*Veneto, Zaia riconfermato con oltre il 50%. Doppiata la Moretti
*Scende la fiducia nel premier Ora anche Salvini arriva al 36%
*Il Fascita Italiano Matteo Salvini Hackerato Da LulzSecITA (20 GB) 
*Elezioni, Salvini hackerato: leader Carroccio ‘camuffato’ da maiale. Online anche 70mila mail
*Lega, hackerato il sito di Salvini: "Abbiamo rubato le sue chat"
*Salvini hackerato, blitz notturno di AnonPlus
*Risultati elezioni 2018, seggi nelle proiezioni YouTrend: centrodestra a 267 (124 alla Lega). M5s a 228 – SEGUI LA DIRETTA
*Il M5S conquista la Sardegna: 41%. La Lega vola oltre l’11, disastro Pd
*Milano: Salvini lascia il consiglio comunale, Sardone e Parisi restano
*Salvini e Berlusconi: “Ora insieme da Mattarella”. Il leader della Lega: “L’unico governo possibile è noi con il M5s”
*Salvini: "Lega da sola alle consultazioni"
*Salvini: governo di centrodestra guidato da noi. Di Maio: così si va al governissimo o al voto 
*Matteo Salvini rivendica di non sapere risolvere una disequazione
*Quirinale, i ministri hanno giurato: al via il governo Conte. Salvini: "Savona al posto giusto per ricontrattare regole Ue"
*Matteo Salvini è indagato per il caso dei migranti sulla nave Diciotti
*Nave Diciotti, per Tribunale ministri non sono emersi reati. Salvini: parere significativo
*Matteo Salvini lascia il consiglio comunale di Milano: dimissioni dopo 25 anni
*Il Tribunale dei ministri vuole procedere contro Salvini per il caso Diciotti. La procura aveva chiesto l’archiviazione
*Matteo Salvini e la svolta statalista della Lega Nord
*Salvini says will ask for trade duties
*Salvini: "Se andiamo al governo nazionalizziamo le acciaierie di Piombino" - Video
*Fiat, Matteo Salvini la vorrebbe nazionalizzare
*Salvini difende l’italianità di Alitalia: “Non svenderla a stranieri”
*Salvini alla K-Flex: "In 15 giorni una legge anti-delocalizzazione" 
*"La Lega non ha dimenticato il federalismo". Salvini risponde a Maroni
*Quando Salvini diceva: “Se andiamo al governo usciamo dall'euro”
*Salvini: aborto è omicidio. "A Bologna collettivi zecche, serve insetticida"
*Unioni Civili, Matteo Salvini: “Si ami chi si vuole, ma no adozioni gay”
*Matteo Salvini contro le nozze gay: "Non chiamiamoli matrimoni. Quello prevede un uomo, una donna e dei figli" (FOTO)
*Salvini: la Corea del Nord? C’è uno splendido senso di comunità
*Salvini: "Un certo islam incompatibile con la nostra società"
*Salvini: “Islam incompatibile con la Costituzione”
*La Lega difende il simbolo delle radici cristiane d'Europa
*Debito pubblico, così Lega e 5 Stelle vorrebbero tagliarlo
*La Giunta per le immunità del Senato ha negato l’autorizzazione a procedere per Salvini
*Salvini non sarà processato per sequestro di persona
*Crisi di Governo, ecco perché Salvini ha deciso lo strappo
*Soldi dalla Russia alla Lega, la procura di Milano apre un’inchiesta: indagato Savoini
*Gregoretti, Salvini interrompe il digiuno: “2 giorni sono sufficienti, non resisto ai tortellini”
*Sì al processo. Matteo Salvini: "Vado in tribunale a nome del popolo"
*Gregoretti, Senato dice sì al processo per Salvini: Lega esce dall’Aula. Il senatore: “Contro di me aggressione politica, decida il giudice”
*Quirinale, Salvini: "No a Mattarella o Draghi. Il centrosinistra non ponga veti"
*Direta elezzion politeghe 2022 

## Vos correlaa
*Lega Nord
*Noi con Salvini
*Moviment di Giovin Padan
*Indipendentism padan
*La Padania

## Ligamm da foeura
*Sit offizzial